An samu nasara a taron muhalli na Lima | Siyasa | DW | 12.12.2014
An samu nasara a taron muhalli na Lima
Manyan kasashen duniya sun hada kai da takwarorinsu masu tasowa wajen cimma matsaya kan hanyoyi tinkarar matsayar sauyin yanayi a taron birnin Paris a 2015.
Taron dai ya hada kan manyan jami'an gwamnatocin kasahsen duniya da kungiyoyin da aiyyuka wajen inganta muhalli da kuma masu rajin kiyaye muhalli inda suka tattauna kan batutuwa da dama. To sai dai rahotanni na nuna cewar kamar kwalliya ba ta kai ga biyan kudin sabulu ba, musamman ma idan aka danganta abun da babban taron da za a yi a badi a birnin Paris kan sauya yarjejeniyar nan ta Kyoto game da inganta muhalli da kuma rage dumamar yanayi.
To sai dai duk da haka masana muhalli da ma masu rajin kare shi na ganin abu ne mai wahala kasashen duniya su iya kaiwa ga cimma burin da aka sanya gaba kamar yadda ya ke kunshe a cikin muradin Majalisar Dinkin Duniya na kaiwa ga rage dumamar yanayi zuwa digiri biyu a ma'aunin celcius. Wani babban batu da ke zaman kalubale ga kaiwa matsayin da ake so shi ne yadda kasashen za su bada gudumawarsu wajen kaiwa ga rage dumamar yanayi musamman ma irin kokarin da ya kamata a ce kowacce kasa ta yi duba da irin cigaban da ta ke da shi da ma karfinta na yin hakan.
Baya ga wannan, wani abu da ake kallo a matsayin gibi a tafiyar da ake yi shi ne irin korafin da wakilan nahiyar Afirka suka yi wajen taron inda suke cewar ba a bada muhimmanci ga irin bukatun da suka gabatar wajen taron ba duk kuwa da irin hobbasa din da Oxafam ta yi na bada kudaden da wasunsu ke bukata wajen yakar tabarbarewar muhalli. Abin jira a gani dai shi ne irin matakan da shugabannin kasashen duniya za su dauka nan da watanni 12 da ke tafe da nufin shata sabuwar hanya ta yi wa muhalli garkuwa daga irin kalubalen da yake fuskantarsa.
Rahotanni masu dangantaka Sauyin yanayi, Muhalli, UN
Muhimman kalmomi Muhalli, Lima, Peru, Oxafam, Majalisar Dinkin Duniya
Permalink https://p.dw.com/p/1E3Dw